Holenyana mona ka fumana monyetla wa ho qamaka le ho ikgodisa ka se neng se etsahala. Batho ba bang mona ba ne ba le bafubedi ba re tlere! ke madi. Ba ne ba ntshitswe kotsi ke terata e neng e kampetse seporo sa terene ka thoko. E ne e le terata e hoketsweng makapanyana a neng a shebahala jwalo ka mahare a bohale. Le nna ka qala ho itekola. Tsohle ho nna di ne di ntse di le maemong a nepahetseng. Ka mpa ka lokela ho phutlaphutla diphahlo tsa ka ka sakatuku feela ho tlosa lerole. Bonnete ke ne ke ipona ke le lehlohonolo ha e le mona ke sa ka ka tswa kotsi. Ka pelong ke leboha ha mokganni a ile a emisa terene ka nako eo ho neng ho etsahala tsena. Mahlo a ka a nna a ya le terene ena empa a se thulane le letho le tjhang. Le bapalami ba ka ntle ba nna ba kgutlela ka hare hape. Le ha ke ne ke belaela, ka iphumana ke kgutletse ka hare ho yona terene ena.